Groot kommer ná Pta-man soos speld verdwynLouis de Villiers word sedert Woensdag vermis. (Foto: Verskaf) Die familie van ŉ Pretoriase man wat reeds ŉ dag lank vermis word, is rasend van bekommernis en vermoed hy is dalk gekaap en iewers langs ŉ pad gelaat. Louis de Villiers (35) het Woensdag omstreeks 11:00 by sy huis in Monumentpark in Pretoria vertrek. Dit was die laaste keer wat sy familie hom gesien het. Sy ma, Nicolene de Villiers, sê Louis se bakkie, ŉ blou enkelkajuit Isuzu, is sowat ŉ uur nadat hy by die huis weg is, by die Letlabeli-winkelsentrum in Brits gevind. Daar was egter geen teken van Louis nie. Louis bedryf sy eie instandhoudingsonderneming en was op pad na die Johannesburg-omgewing toe hy by die huis weg is. Hy het ŉ wit T-hemp en ŉ denimbroek aangehad. “Ek het niks geslaap nie. My kind kan dalk iewers in ŉ gat lê. Hulle moet hom net vir my terugbring,” het Nicolene Donderdag gepleit. Sy sê die vermoede bestaan dat Louis moontlik al in Monumentpark gekaap is. “Ek wil net my kind terughê.” Maroela Media het ŉ navraag oor die soektog na De Villiers aan die polisie gerig en wag op terugvoer.